**Σύλλογος Προστασίας Περιβάλλοντος Νότιας Καρυστίας (Σ.Π.ΠΕ.Ν.Κ)**

[sppenk@gmail.com](mailto:sppenk@gmail.com) [www.ochi.gr](http://www.ochi.gr)

Κάρυστος 30/3/2017

Κύριε Υπουργέ,

Θα θέλαμε να σας ενημερώσουμε για ένα έγκλημα κατά της φύσης πού ετοιμάζονται να διαπράξουν διάφορες εταιρείες κατασκευής αιολικών σταθμών με την συγκατάθεση των αρμόδιων φορέων (ΔΙΠΑ του ΥΠΕΝ και όλες τις υπηρεσίες που γνωμοδότησαν θετικά) πλην του Δασαρχείου Αλιβερίου πού αντιστέκεται σθεναρά.

Εδώ και χρόνια διάφορες εταιρείες κατασκευής αιολικών σταθμών προσπαθούν να αδειοδοτηθούν με σκοπό την εγκατάσταση ανεμογεννητριών μέσα στην προστατευόμενη από το Ευρωπαϊκό και Εθνικό Δίκαιο περιοχή Νότιας Καρυστίας καταλόγου NATURA 2000, Ειδική Ζώνη Διατήρησης (ΕΖΔ) καί Ζώνη Ειδικής Προστασίας (ΖΕΠ) με αριθμό GR 2420001.

Το όρος Όχη και η ευρύτερη περιοχή , αποτελούν ένα σπάνιο σε ομορφιά και βιοποικιλότητα κομμάτι της ελληνικής φύσης, με πολλούς ποταμούς και ρέματα, με ενδημικά φυτά, 800 διαφορετικά είδη βοτάνων, πλούσια ορνιθοπανίδα (σπιζαετοί, μπούφοι, φιδαετοί κ.α), σπήλαια (π.χ.σπήλαιο της Αγίας Τριάδας) και πανέμορφα φαράγγια (Δημοσάρη, Αγίου Δημητρίου κ.α.)

Επίσης στην ψηλότερη κορυφή τού όρους Όχη υπάρχουν τα μυστηριώδη Δρακόσπιτα πού ανήκουν στην κατηγορία των μεγαλιθικών κατασκευών αλλά και πολλοί ανεξερεύνητοι αρχαιολογικοί χώροι.

# Στοιχεία για τις σχεδιαζόμενες Επενδύσεις ΑΣΠΗΕ

Τα πρώτα 8 αιολικά πάρκα της εταιρίας ΕΝΕL- Κοπελούζος, θα εγκατασταθούν στις

βουνοκορφές τού βουνού Όχη της Νότιας Εύβοιας σε υψόμετρο πάνω από 800 μέτρα κατακερματίζοντας το πανέμορφο ανάγλυφο του βουνού. Ακολουθούν και πολλά ακόμη αιολικά πάρκα διαφορετικών εταιριών. Τα 3 μεγαλύτερα συγκροτήματα αιολικών πάρκων ανήκουν στις εταιρείες: ENELΚοπελούζος ,ΤΕΡΝΑ(βλ.σκάνδαλο Μηταράκη), RF- ENERGY.

Τα συνολικά στοιχεία από τις μελέτες αυτών των αιολικών πάρκων είναι τα εξής:

* 1. 27 αιολικά πάρκα.
  2. Σύνολο ανεμογεννητριών: 203.
  3. Ύψος ανεμογεννήτριας: 100- 115 m.
  4. Για κάθε βάση ανεμογεννήτριας θα χρειαστούν 400 m3 σκυρόδεμα.
  5. Νέοι δρόμοι πρόσβασης στις κορυφές του όρους και εσωτερική οδοποιία μήκους 132 Km.
  6. Πλάτος δρόμων 8 - 10 m σε απόκρημνες πλαγιές με κίνδυνο κατολισθήσεων λόγω ασταθούς σχιστολιθικού υπεδάφους και απαγορευτικών κλίσεων (βλ.αρνητικές γνωμοδοτήσεις Δασαρχείου Αλιβερίου που επισυνάπτονται).
  7. Κατάληψη δημόσιας δασικής γης : 7.588 στρέμματα για τουλάχιστον 25 χρόνια από αυτές τις εταιρείες οι οποίες μπορεί να εξαγοραστούν από οποιαδήποτε ξένη πολυεθνική εταιρία!
  8. Σύνολο εκσκαφών: 3.653.129 κυβικά μέτρα μπάζα πού πρέπει κάπου να αποτεθούν. Δηλαδή θα σκάψουν γη που αντιστοιχεί σε 243.000 φορτηγά!
  9. Μήκος εναερίων γραμμών μεταφοράς ηλεκτρικού ρεύματος: 31 km.
  10. Πυλώνες: 109. Υποσταθμοί: 8.
  11. Έχουν εγκριθεί 2 εργοστάσια παραγωγής σκυροδέματος μέσα στο όρος Όχη. (αφορά την εταιρία ΕΝΕL - Κοπελούζος). Οι μελέτες που αφορούν αυτές τις εργασίες έχουν εγκριθεί και αδειοδοτηθεί από τη ΔΙΠΑ τού ΥΠΕΝ (Επισυνάπτονται ΑΕΠΟ ).

Εκτός από αυτές τις 3 εταιρίες, υπάρχουν πολλές μικρότερες σε διάφορα στάδια αδειοδότησης όπως και εταιρίες με άδεια λειτουργίας. Συνολικά στην περιοχή NATURA, αν γίνουν όλα τα αιολικά πάρκα πού σχεδιάζονται, θα λειτουργούν 41 ΑΙΟΛΙΚΑ ΠΑΡΚΑ με συνολική ισχύ 760.90 MW. (επισυνάπτεται πίνακας σελ.159 μελέτης περιβάλλοντος ENEL- Κοπελούζος).

Άρα 167.9MW ENEL + 593 τα υπόλοιπα αιολικά = 760.90 MW .

Υπάρχουν και άλλα αιολικά πάρκα πολύ κοντά στην περιοχή NATURA τα οποία δεν αναφέρονται στον εν λόγω πίνακα που επισυνάπτουμε, όπως και στην ευρύτερη περιοχή Νότιας Εύβοιας.

# Επιπτώσεις

* 1. Η αλλαγή του τοπίου του όρους Όχη θα είναι δραματική. Οι τεράστιες ανεμογεννήτριες στις κορυφογραμμές του βουνού δεν κρύβονται με κανένα τρόπο. Με την κατασκευή των νέων οδών θα υπάρξει μεγάλη καταστροφή δασικής και θαμνώδους βλάστησης, επιπλέον θα γίνει κατακερματισμός των οικοτόπων και πολλοί τόποι τροφοληψίας των αρπακτικών θα καταστραφούν και ως εκ τούτου τα σπάνια αρπακτικά τού βουνού θα υποστούν βλάβη διατήρησης. Επιπλέον λόγω των ανεμογεννητριών οι πληθυσμοί των πτηνών της περιοχής θα υποστούν σημαντικές απώλειες. Δυστυχώς οι εταιρίες αρνούνται να εκπονήσουν κοινή μελέτη οδοποιίας, παρά τις εντολές του Δασαρχείου Αλιβερίου (βλ.σχετικές γνωμοδοτήσεις), με αποτέλεσμα οι μελέτες οδοποιίας πολλές φορές να επικαλύπτονται και να σχεδιάζονται περιττοί δρόμοι.
  2. Ο πολιτισμός που δημιούργησε τα Δρακόσπιτα είναι ακόμη άγνωστο κεφάλαιο για την αρχαιολογία. Παντου στο όρος Όχη υπάρχουν ίχνη αυτού του πολιτισμού. Υπάρχει σοβαρός κίνδυνος καταστροφής ανεξερεύνητων αρχαιολογικών χώρων καθώς η επίβλεψη των έργων από το Κράτος είναι ουσιαστικά ανύπαρκτη.
  3. Οι επιπτώσεις στον τουρισμό θα είναι καταλυτικές. Ο ήπιος φυσιολατρικός τουρισμός που τον τελευταίο καιρό αναπτύσσεται θα υποστεί καίριο πλήγμα. Με αυτή τη **φαραωνική επένδυση** δημιουργείται ένα βιομηχανικό τοπίο μη επισκέψιμο και χωρίς ενδιαφέρον για τους ορειβάτες και φυσιολάτρες που αγαπούν το μέρος εξαιτίας της σπάνιας φυσικής του ομορφιάς.
  4. Σημαντικές θα είναι και οι επιπτώσεις στον κλάδο της γεωργίας της κτηνοτροφίας και ιδιαίτερα της μελισσοκομίας καθώς επί 10 χρόνια ανά τακτά χρονικά διαστήματα το βουνό θα είναι ένα εργοτάξιο. Η σκόνη από τη διαρκή κίνηση των φορτηγών και των σκαπτικών μηχανημάτων θα αιωρείται μόνιμα στην περιοχή. Επιπλέον λόγω της καταστροφής της ορεινής θαμνώδους βλάστησης (εκτάσεις από ρείκι κ.ά.) η τροφή των μελισσών θα υποβαθμιστεί ανεπανόρθωτα. Πολλά από τα υπάρχοντα βοσκοτόπια θα καταστραφούν και η έλλειψη μελισσών θα πλήξη τις καλλιέργειες. Επίσης πολλές ορεινές πεζούλες στις πλαγιές των βουνών θα καταστραφούν από τις επιχώσεις και τη διάνοιξη νέων δρόμων.
  5. Ο θόρυβος ειδικά στα χωριά του Κάβο ντόρο πού περικυκλώνονται απο ανεμογεννήτριες, θα είναι ανυπόφορος.(βλ.επισυναπτόμενος χάρτης αιολικών σταθμών). Συνέπειες στην υγεία θα υπάρξουν και από την **εναέρια μεταφορά ρεύματος,** από τα αιολικά πάρκα στούς υποσταθμούς και από την εγκατάσταση πυλώνων στην περιοχή. Είναι γνωστός ο κίνδυνος καρκινογένεσης λόγω ηλεκτρομαγνητικής ακτινοβολίας.
  6. Οι πυρκαγιές στο όρος Όχη και την ευρύτερη περιοχή θα αυξηθούν δραματικά. Όση βλάστηση απομείνει από τις εργασίες διάνοιξης οδών, θεμελιώσεων κλπ., θα εξαφανιστεί από τις πυρκαγιές που προκαλούνται από τον ελλειπή καθαρισμό των πυλώνων το καλοκαίρι.

Το καλοκαίρι τού 2016 ξέσπασαν στην περιοχή Νότιας Καρυστίας 16 πυρκαγιές από την ίδια αιτία.

* 1. Η Κάρυστος υδρεύεται από τις πηγές του Δημοσάρη ποταμού που βρίσκονται στην κορυφή Γιούδα της Όχης και από τις πηγές της Λάλας. Κοντά σε αυτά τα σημεία, έχουν σχεδιαστεί εργασίες εγκατάστασης αιολικών σταθμών. Εάν από τα μπαζώματα και τις εκσκαφές διαταραχτεί η υδρολογική ισορροπία υπόγειων και επιφανειακών υδάτων ή γίνει ζημιά στις πηγές, κινδυνεύει να μείνει η πόλη χωρίς νερό. Η Όχη είναι σαν σφουγγάρι, έχει ακόμη και υπόγεια σπήλαια με υπόγεια ποτάμια (π.χ. Σπήλαιο Αγίας Τριάδας).Έχοντας υπ όψιν ότι ΔΕΝ ΥΠΑΡΧΟΥΝ υδρογεωλογικές μελέτες ούτε γεωτεχνικές μέσα στους φακέλους των μελετών των εταιριών , οι καταστροφές που μπορεί να συμβούν στο υπέδαφος της περιοχής είναι απρόβλεπτες .

Ας ληφθεί επίσης υπόψη ότι τα περισσότερα αιολικά πάρκα, που εντοπίζονται στην περιοχή NATURA του όρους Όχη, χωροθετούνται σε υψόμετρο άνω των 800m μέτρων, **κατά παράβαση** του χωροταξικού σχεδιασμού της Περιφέρειας Στερεάς Ελλάδας που το απαγορεύει.(βλ. επισυναπτόμενο τμήμα ΜΠΕ εταιρίας ENEL).

Ερωτάσθε κ. Υπουργέ,

1α) Γιατί οι αρμόδιες υπηρεσίες που γνωμοδότησαν για την αδειοδότηση των αιολικών πάρκων παράβλεψαν τον χωροταξικό σχεδιασμό της Περιφέρειας Στερεάς Ελλάδας;

1β) Πρέπει επίσης να ερευνηθεί γιατί δεν τηρήθηκε το κριτήριο ΕΠΧΣΑΑ ΑΠΕ (Χωροταξικό για τις ΑΠΕ) μέγιστης κάλυψης οπτικού πεδίου με αποτέλεσμα χωριά του Κάβοντόρου, να περικυκλώνονται από ανεμογεννήτριες.

1. Είναι σύμφωνο με την Κοινοτική ή Εθνική Νομοθεσία μία περιοχή NATURA να κηρύσσεται ταυτόχρονα ως περιοχή Αιολικής Προτεραιότητας;
2. Με ποιο σκεπτικό αφαιρέθηκε, από τα Τυποποιημένα Έντυπα Δεδομένων (Τ.Ε.Δ) που στέλνει κατά διαστήματα το Ελληνικό Κράτος στην Ευρωπαϊκή Επιτροπή για τις περιοχές NATURA, ο κίνδυνος της αιολικής απειλής για τα προστατευόμενα είδη της περιοχής ΖΕΠ;
3. Με ποιο τρόπο θα εξασφαλιστούν οι στόχοι διατήρησης μιας τέτοιας περιοχής όταν από έγγραφο της ΡΑΕ με επισυναπτόμενο πίνακα, διαβάζουμε ότι"....για την Κοινότητα Καφηρέα υπάρχει υπέρβαση η οποία **καλύπτεται από το πλεόνασμα των αδιάθετων ανεμογεννητριών του γειτονικού Δήμου Μαρμαρίου...".** Επειδή λοιπόν στο γειτονικό παλαιό ΟΤΑ έχουν ζητηθεί λιγότερες άδειες παραγωγής τότε δεν πειράζει να υπάρχει συσσώρευση στην (παλαιά) Κοινότητα Καφηρέα **παραπάνω από τη μέγιστη επιτρεπόμενη πυκνότητα!!**
4. Έχει προβλεφθεί ποιος θα επωμιστεί το κόστος και με ποιο τρόπο θα γίνει η αποκατάσταση του περιβάλλοντος και η αποσυναρμολόγηση των ανεμογεννητριών στην περίπτωση που αυτές φτάσουν το μέγιστο προσδόκιμο λειτουργίας τους και εφόσον η ίδια η εταιρεία κρίνει ασύμφορη την αντικατάστασή τους ή δεν επιθυμεί να συνεχίσει τη λειτουργία τους; Δεδομένου μάλιστα, ότι ήδη υπάρχουν στην περιοχή μας και συγκεκριμένα στην θέση Καστρί ανεμογεννήτριες εκτός λειτουργίας.
5. Γιατί δεν προβλέπεται από το Νόμο η σύνταξη υδρογεωλογικών και γεωτεχνικών μελετών ως απαραίτητο τμήμα των Μελετών Περιβαλλοντικών Επιπτώσεων;
6. Γιατί δεν απαντήθηκε ποτέ από το Ελληνικό Κράτος μέσω των αρμοδίων υπηρεσιών του η προειδοποιητική επιστολή της ΕΕ προς τον τότε υπουργό εξωτερικών Ευάγγελο Βενιζέλο με αρ.2014/4073 / C(2014)4713 final/10-7- 2014; Η επιστολή αυτή αφορούσε και τα αιολικά πάρκα σε περιοχές NATURA διότι σημειώθηκαν σοβαρές παραβάσεις της Ευρωπαϊκής Νομοθεσίας για το περιβάλλον.( βλ. συνημμένη προειδοποιητική. επιστολή).
7. Γιατί δεν προβλέπεται σαν απαραίτητο στοιχείο για την αδειοδότηση των Αιολικών Σταθμών στην περιοχή μας και οπουδήποτε αλλού, οικονομοτεχνικές μελέτες για τις επιπτώσεις στο **ανθρωπογενές περιβάλλον (τουρισμός, αγροτική οικονομία και άλλοι τομείς)** που θα προκληθούν αθροιστικά από όλα αυτά τα αιολικά πάρκα;

Κύριε Υπουργέ,

Αναρωτιόμαστε αυτούς τους ανθρώπους που επιμένουν να ζουν και να εργάζονται στα ορεινά χωριά σε πείσμα των δυσκολιών, θεματοφύλακες των προγονικών εστιών, ποιος έχει το δικαίωμα να τους απαξιώνει; Είναι επαρκής ο τρόπος διαβούλευσης και ενημέρωσης του τοπικού πληθυσμού μέσω επιλεκτικών αναρτήσεων στο διαδίκτυο Μελετών Περιβαλλοντικών Επιπτώσεων των εταιρειών αιολικών σταθμών; Πώς μπορούν να ενημερωθούν και να εκφράσουν γνώμη άνθρωποι που ζουν απομονωμένοι στα βουνά και δεν έχουν καμία πρόσβαση στο διαδίκτυο;

Αυτοί οι άνθρωποι ζουν από τη φύση και όταν το περιβάλλον τους καταστραφεί θα φύγουν και η ερημοποίηση της ορεινής Νότιας Καρυστίας θα είναι πλέον οριστική και αμετάκλητη. Επίσης επιπτώσεις θα υπάρξουν και στα οικιστικά κέντρα της περιοχής μας, δηλ. την Καρύστου, το Μαρμάρι και τα Στύρα.

Εμείς ως υπεύθυνοι και ενεργοί πολίτες επιθυμούμε την προστασία του φυσικού περιβάλλοντος της Νότιας Καρυστίας και αυτό μπορεί να γίνει μόνο με την **αναστολή κάθε διαδικασίας αδειοδότησης αιολικών σταθμών** στην Νότια Καρυστία και ειδικότερα στην ευρύτερη περιοχή NATURA του όρους Όχη όπως και **αναστολή και τελική ανάκληση των Αποφάσεων Έγκρισης Περιβαλλοντικών Όρων** εταιρειών Αιολικών Σταθμών στην Νότια Καρυστία, μέχρις ότου γίνει έρευνα για όλα αυτά που αναφέρονται στην παρούσα επιστολή με την αιτιολογία κινδύνου σοβαρής υποβάθμισης του περιβάλλοντος και μη αναστρέψιμες συνέπειες.

Επιθυμούμε την ανάπτυξη **τού πρωτογενούς τομέα και τού τουρισμού** ως την μοναδική διέξοδο από τη φτωχοποίηση της περιοχής.

Με εκτίμηση:

Η Πρόεδρος Ο Γραμματέας

Χρυσή Μπερέτη Θανάσης Μπινιάρης